# PROCEDURA DE EVALUARE ȘI SELECȚIE A PROIECTELOR

**depuse spre finanțare în cadrul**

**Strategiei de Dezvoltare Locală a Asociației Grup de Acțiune Locală**

**Bucovina de Munte**

**2014 – 2020**

## Articolul 1 Dispoziții generale

 Procedura de evaluare și selecție a proiectelor a fost stabilită în Strategia de Dezvoltare Locală a Asociației Grup de Acțiune Locală Bucovina de Munte și aprobată de Autoritatea de Management din cadrul Ministerului Agriculturii și Dezvoltării Rurale.

 Aceasta procedură se aplică pentru toate proiectele depuse spre finanțare în cadrul tuturor apelurilor de selecție lansate de către Asociația Grup de Acțiune Locală Bucovina de Munte în perioada de programare 2014 – 2020.

## Articolul 2 Definiții

**Apel de selecție –** documentcare cuprinde informații referitoare la condițiile depunerii și selectării proiectelor (durata sesiunii de finanțare, criteriile de eligibilitate ale proiectului, ale beneficiarului, criteriile de selecție);

**Beneficiar** – entități publice sau private care preiau responsabilitatea realizării unui proiect

**GAL** - Grup de Acțiune Locală

**SDL** – Strategie de Dezvoltare Locală

**CSP** - Comitetul de Selecție a Proiectelor

**CSC** - Comisia de soluționare a Contestațiilor

**DGDR** - DirecțiaGenerală Dezvoltare Rurală

**AFIR** -Agenția pentru Finanțarea Investițiilor Rurale

**OJFIR** - Oficiul Județean pentru Finanțarea Investițiilor Rurale

**CRFIR** - Centrul Regional pentru Finanțarea Investițiilor Rurale

**CDRJ** – Compartimentul de Dezvoltare Rurală Județean

**Măsură** - măsură de finanțare ce se regăsește în SDL

**Sesiune de finanțare** - perioada calendaristică în cadrul căreia GAL poate primi proiecte din partea potențialilor beneficiari

**Sesiune de selecție** - reprezintă lucrările Comitetului de selecție a proiectelor și ale Comisiei de Soluționare a Contestațiilor, concretizate în Raportul de Selecție și Raportul de Contestații.

## Articolul 3 Lansarea sesiunii de finanțare

GAL Bucovina de Munte elaborează un calendar estimativ al lansării măsurilor prevăzute în SDL, pentru fiecare an calendaristic.

Managerul GAL propune spre avizare Consiliului Director calendarul de lansare a sesiunilor de depunere a proiectelor și alocarea totală pentru fiecare măsură în parte.

Calendarul de lansare poate fi modificat prin decizia Consiliului Director, cu cel puțin 5 zile înaintea începerii sesiunii, putând fi devansate sesiunile și modificate alocările aferente acestora.

Promovarea calendarului se va face în conformitate cu prevederile Ghidului Solicitantului pentru Sub-Măsura 19.2. În acest sens acesta va fi postat pe pagina de internet [www.bucovinademunte.ro](http://www.bucovinademunte.ro) precum și la sediile primăriilor partenere.

La fiecare apel de selecție Consiliul Director aprobă Criteriile de selecție și Ghidul solicitantului aferente măsurilor din SDL/

Sesiunea de finanțare se lansează cu hotărâre prealabilă a Consiliului Director al GAL Bucovina de Munte.

Perioada de desfășurare a sesiunii de depunere a proiectelor poate fi prelungită prin hotărârea Consiliului Director.

O sesiune de finanțare poate fi amânată sau anulată doar înainte de data stabilită pentru lansarea acesteia, la propunerea Consiliului director, precum și la solicitarea motivată a DGDR-AM.

 Înainte de lansarea apelurilor de selecție, GAL Bucovina de Munte elaborează Ghidul solicitantului, iar în vederea asigurării transparenței acesta va fi postat pe [www.bucovinademunte.ro](http://www.bucovinademunte.ro) cu cel puțin 7 zile înainte de lansarea sesiunii.

În vederea deschiderii sesiunilor de primire a proiectelor, GAL Bucovina de Munte lansează pe plan local apeluri de selecție conform priorităților descrise în strategie și avizate în prealabil de Consiliul Director precum și de reprezentantul CDRJ.

Data publicării apelului de selecție este considerată data de începere a sesiunii de finanțare.

Apelurile de selecție se lansează cu minim 30 de zile calendaristice înainte de data limită de depunere a proiectelor. Acestea vor fi publicate/afișate pe site-ul propriu [www.bucovinademunte.ro](http://www.bucovinademunte.ro), la sediul GAL pe suport hârtie, la sediile primăriilor partenere și prin mijloace de informare mass-media varianta simplificată.

Apelurile de selecție conțin informații referitoare la data lansării apelului de selecție, data limită de depunere a proiectelor, locul și intervalul orar în care se pot depune proiectele, fondul disponibil alocat în acea sesiune, suma maximă acordată pentru fiecare proiect, modelul de cerere de finanțare, documentele justificative, cerințele de conformitate și eligibilitate pe care trebuie să le îndeplinească solicitantul, inclusiv metodologia de verificare a acestora, procedura de selecție, criteriile de selecție cu punctajele aferente, data și modul de anunțare a rezultatelor procesului de selecție, datele de contact ale GAL, alte informații relevante.

Apelul de selecție se poate lansa cu minimum 10 zile calendaristice înainte de data limită de depunere a proiectelor la GAL, numai în situația în care acest apel de selecție va conține toate prevederile și informațiile care au făcut obiectul ultimului apel de selecție pe măsura respectivă, inclusiv punctajele pentru criteriile de selecție cu excepția alocării financiare.

## Articolul 4 Depunerea și înregistrarea cererii de finanțare la Secretariatul GAL Bucovina de Munte

Pentru fiecare măsură cuprinsă în Strategia de Dezvoltare Locală, GAL Bucovina de Munte elaborează Ghidul solicitantului, documentație care stă la baza completării Cererii de finanțare și

care este disponibilă în mod gratuit la biroul GAL din comuna Pojorîta, str. Putna nr. 551, jud. Suceava sau, în varianta electronică, pe site-ul [www.bucovinademunte.ro](http://www.bucovinademunte.ro)[.](http://www.galpm.ro/)

În vederea obținerii unei finanțări nerambursabile, solicitantul trebuie să depună la sediul GAL Bucovina de Munte, în condițiile și la termenele specificate în apelul de selecție, Cererea de Finanțare, cu toate anexele completate.

Dosarul se va depune în 2 exemplare (1 original și 1 copie), împreună cu formatul electronic (CD cu dosarul Cererii de Finanțare scanat și Cererea de Finanțare în format editabil) și documentele originale (pentru care a atașat copii în dosarul original).

Exemplarele vor fi marcate clar, pe copertă, în partea superioară dreapta, cu „ORIGINAL”, respectiv „COPIE ”.

Solicitantul se va asigura că rămâne în posesia unui exemplar complet al Dosarului cererii de finanțare, în afara celor 2 exemplare depuse la GAL Bucovina de Munte.

Dosarele Cererilor de Finanțare sunt depuse personal de către responsabilul legal, așa cum este precizat în formularul Cererii de Finanțare, sau de către un împuternicit al responsabilului legal, prin procura legalizată, în original.

La înregistrare proiectului, secretariatul GAL Bucovina de Munte va elibera o Foaie de depunere care atestă înregistrarea proiectului. Aceasta va cuprinde următoarele informații: beneficiar, titlu proiect, măsură de finanțare în care se încadrează proiectul, numărul și data înregistrării.

Echipa de implementare a GAL Bucovina de Munte asigură suportul necesar solicitanților pentru completarea cererilor de finanțare, privind aspectele de conformitate pe care aceștia trebuie să le îndeplinească.

Responsabilitatea completării cererii de finanțare în conformitate cu Ghidul de finanțare aparține solicitantului.

## Articolul 5 Desfășurarea procesului de evaluare a proiectelor depuse

GAL Bucovina de Munte va asigura transparența procesului de evaluare a proiectelor depuse.

Procesul de evaluare va avea la bază criteriile de eligibilitate stabilite și aprobate de Consiliul director, pentru fiecare măsură de finanțare în parte.

Evaluarea proiectelor din punct de vedere tehnic se realizează de către doi angajați din echipa de implementare, respectiv Expertul verificare și selecție proiecte și Responsabilul financiar, cu respectarea *principiului celor 4 ochi.*

Perioada de desfășurare a procesului de evaluare și selecție a proiectelor depuse este de 30 de zile de la data depunerii Cererilor de Finanțare până la data publicării Raportului de Selecție Intermediar.

## 5.1 Verificarea conformității

Persoanele implicate în procesul de verificare a conformității vor completa o declarație pe propria răspundere privind evitarea conflictului de interese.

Verificarea conformității Cererii de Finanțare și a anexelor acesteia se realizează pe baza „Fișei de Verificare a Conformității”, elaborată de GAL Bucovina de Munte în termen de 2 zile de la depunerea proiectului.

Se va verifica dacă:

* cererea de Finanțare este corect completată;
* este prezentată atât în format tipărit, cât și în format electronic;
* anexele tehnice și administrative cerute sunt prezente, precum și valabilitatea acestora (dacă este cazul).

 În cazul în care expertul verificator descoperă o eroare de formă, proiectul nu este considerat neconform.

***Erorile de formă*** *sunt erorile făcute de către solicitant în completarea Cererii de Finanțare care sunt descoperite de experții verificatori ai GAL Bucovina de Munte, dar care, cu ocazia verificării conformității, pot fi corectate de către aceștia din urmă pe baza unor dovezi/ informații prezentate explicit în documentele anexate Cererii de Finanțare.*

*Necompletarea unui câmp din Cererea de Finanțare nu este considerată eroare de formă.*

*Solicitantul este invitat să revină la sediul GAL Bucovina de Munte după evaluarea conformității pentru a fi înștiințat dacă Cererea de Finanțare este conformă sau, în caz contrar, i se explică cauzele neconformității.*

*Solicitantul are obligația de a lua la cunoștință prin semnătură fișa de verificare a conformității. În cazul în care solicitantul nu dorește să semneze de luare la cunoștință, expertul va consemna acest fapt pe fișa de verificare a conformității prin mențiunea “Solicitantul refuză să semneze”*

 După verificare conformității cererii de finanțare pot exista două variante:

* cererea de Finanțare este declarată conformă, caz în care se va trece la următoarea etapă de verificare;
* cererea de Finanțare este declarată neconformă, caz în care două exemplare ale cererilor de finanțare (originalul și o copie) vor fi restituite solicitanților, pe baza unui proces-verbal de restituire, încheiat în 2 exemplare, semnat de ambele părți.

Cererile de Finanțare declarate neconforme pot fi corectate/completate și redepuse de către solicitanți în cadrul aceleiași sesiuni de finanțare - dacă sesiunea mai este deschisă - sau în cadrul următoarei sesiuni de finanțare lansate de GAL Bucovina de Munte pentru aceeași măsură.

Aceeași Cerere de Finanțare poate fi declarată neconformă de maximum două ori în cadrul unei sesiuni de primirea a proiectelor.

Solicitantul care a renunțat, în cursul procesului de evaluare, la o Cerere de Finanțare conformă, nu o mai poate redepune în aceeași sesiune de depunere a proiectelor de investiții.

Rezultatul etapei de verificare a conformității este completarea Fișei de verificare a conformității.

## 5.2 Verificarea eligibilității tehnice și financiare

Persoanele implicate în procesul de evaluare vor completa o declarație pe propria răspundere privind evitarea conflictului de interese.

Verificarea eligibilității se realizează pe baza *„Fișei de verificare a criteriilor de eligibilitate”,* elaborată de GAL Bucovina de Munte.

Verificarea eligibilității tehnice și financiare constă în:

* verificarea eligibilității solicitantului;
* verificarea criteriilor de eligibilitate a investiției;

- verificarea bugetului indicativ al proiectului.

În situația în care sunt criterii de eligibilitate care necesită lămuriri suplimentare expertul întocmește o *Fișă de solicitare a informațiilor suplimentare*, în care se solicită documentele suplimentare și care se va transmite la solicitant.

Solicitantul trebuie să trimită prin poștă informațiile cerute în termen de 5 zile lucrătoare de la data primirii fișei sau să le predea experților tehnici.

Solicitarea informațiilor suplimentare se va face în următoarele cazuri:

* documentația tehnico-economică (Studiul de Fezabilitate/Documentația de Avizare pentru Lucrări de Intervenții) conține informații insuficiente pentru clarificarea unui criteriu de eligibilitate, sau există informații contradictorii în interiorul ei ori față de cele menționate în Cererea de Finanțare.
* în caz de suspiciune privitoare la amplasamentul investiției, se poate solicita extras de Carte funciară și în situațiile în care nu este obligatorie depunerea acestui document
* în cazul în care avizele, acordurile, autorizațiile au fost eliberate de către autoritățile emitente într-o formă care nu respectă protocoalele încheiate între AFIR și instituțiile respective
* în cazul în care în bugetul indicativ (inclusiv devizele financiare și devizele pe obiect) există diferențe de calcul sau încadrarea categoriilor de cheltuieli eligibile/neeligibile nu este facută corect.

După verificare pot exista două variante:

* Cererea de Finanțare este declarată eligibilă, caz în care se va trece la următoarea etapă de verificare;
* Cererea de Finanțare este declarată neeligibilă, caz în care 1 exemplar al Cererii de finanțare (originalul) va fi restituit solicitantului, pe baza unui proces-verbal de restituire, încheiat în 2 exemplare, semnat de ambele părți. Al doilea exemplar (copie) al Cererilor de finanțare declarate neeligibile va rămâne la GAL Bucovina de Munte, pentru eventuale verificări ulterioare (Audit, DCA, Curtea de Conturi, comisari europeni, eventuale contestații etc.).

Cererile de Finanțare declarate neeligibile pot fi corectate/completate și redepuse de către solicitant în cadrul următoarei sesiuni de finanțare lansate de GAL Bucovina de Munte pentru aceeași măsură.

Rezultatul verificării este completarea *Fișei de verificare a criteriilor de eligibilitate*, rezumând verificarea efectuată de expert. Bifele din Fișa de verificare se fac pe baza verificării documentare.

## Articolul 6 Selecția proiectelor

GAL Bucovina de Munte va asigura transparența procesului de selecție a proiectelor depuse, sens în care la aceste selecții va fi invitat să ia parte la procesul de selecție și un reprezentant al Ministerului Agriculturii și Dezvoltării Rurale, din cadrul Compartimentului de Dezvoltare Rurală Județean.

Persoanele implicate în procesul de selecție vor completa o declarație pe propria răspundere privind evitarea conflictului de interese.

Selecția proiectelor se realizează pe baza Fișei de Verificare a Criteriilor de Selecție, elaborată de experții GAL Bucovina de Munte.

Se vor respecta criteriile formulate în SDL, respectiv punctajele validate de Consiliul Director pentru fiecare criteriu în parte.

Toate proiectele declarate eligibile în etapa precedentă vor intra în procesul de selecție.

Comitetul de Selecție a Proiectelor este organul cu responsabilitate în procesul de selecție a proiectelor și este alcătuit din 9 membrii, din care 66,66% sunt din mediul privat și 33.34% din societatea civilă. Comitetul de Selecție a Proiectelor va fi asistat de personalul tehnic angajat al GAL Bucovina de Munte.

Experții din cadrul GAL Bucovina de Munte vor puncta fiecare proiect, conform criteriilor de selecție prestabilite, prezentate și explicate în apelul de selecție.

În urma procesului de acordare a punctajului, echipa GAL Bucovina de Munte elaborează un centralizator al fișelor de selecție, care va conține punctajul aferent fiecărui criteriu, precum și punctajul total al proiectului.

Comitetul de Selecție a Proiectelor, având ca document de lucru fișele propuse de experții din cadrul echipei de implementare, va stabili și valida varianta finală a fișei de selecție.

Comitetul de Selecția a Proiectelor va întocmi, în cadrul aceleiași ședințe de lucru, un Raport de Selecție Intermediar, care va conține lista proiectelor selectate, în ordinea descrescătoare a punctajului obținut, proiectele retrase, neeligibile, eligibile neselectate şi eligibile selectate,

valoarea acestora, numele solicitanţilor, iar pentru proiectele eligibile punctajul obţinut pentru fiecare criteriu de selecţie.

Raportul de Selecţie Intermediar va fi semnat de toţi membrii prezenţi ai Comitetului de Selecţie a Proiectelor care au participat la evaluare, de către reprezentantul CDRJ care participă

ca observator la procesul de selecţie, va fi avizat de către reprezentantul legal și va fi publicat pe site-ul [www.bucovinademunte.ro](http://www.bucovinademunte.ro).

În ziua următoare publicării solicitanții vor fi notificați privind rezultatul evaluări. În termen de 3 zile aceștia pot depune contestații.

## Articolul 7 Desfășurarea procedurii de soluționare a contestațiilor cu privire la rezultatul evaluării proiectelor

Comisia de Soluționare a Contestațiilor este organul cu responsabilitate în procesulde soluționare a contestațiilor și este alcătuită din 3 membrii și are rolul de a soluționa contestațiile primite ca urmare a definitivării procesului de selectare a proiectelor. Comisia de Soluționare a Contestațiilor va fi asistată de personalul tehnic al GAL Bucovina de Munte.

Contestațiile pot fi depuse începând din momentul publicării Raportului de selecție Intermediar pe site-ul [www.bucovinademunte.ro](http://www.bucovinademunte.ro) în termen de 3 zile.

Comisia de Soluționare a Contestațiilor întocmește un Raport de contestații, în termen de 2 zile, pentru fiecare măsură în parte, care va cuprinde rezultatul contestațiilor.

După publicarea raportului de soluționare a contestațiilor se notifică beneficiarii, apoi se publică Raportul de selecție final care va fi semnat de CDRJ și se vor notifica solicitanții.

După publicarea Raportului de selecție final, reprezentantul GAL împreună cu solicitantul sau un împuternicit al acestuia vor depune la AFIR proiectele selectate de către GAL împreună cu documentele administrative, dar nu mai târziu de 15 zile calendaristice de la Raportul de selecție final întocmit de GAL.

**Articolul 8 Verificarea respectării prevederilor procedurii de selecție și de soluționare a Contestațiilor**

 Dacă pe parcursul desfășurării procesului de evaluare și selecție, precum și de soluționare a contestațiilor se constată greșeli de orice natură, DGDR-AM PNDR și AFIR pot cerceta cauzele producerii acestora, de a identifica persoanele culpabile și de a dispune măsurile corespunzătoare.

## Articolul 9 *Prevederi finale*

 Prezentul regulament se aplică pentru proiectele depuse spre finanțare la GAL Bucovina de Munte, pentru perioada de programare 2014 – 2020.